Nelspruit-prokureur drie keer geskiet tydens hoewe-aanvalGerrit Stander (38) en sy dogtertjie (Foto: Facebook) ŉ Prokureur van ŉ firma in Mbombela (Nelspruit) is dood nadat hy en sy gesin Maandag vroegoggend op ŉ kleinhoewe in die Plaston-omgewing, digby Witrivier in Mpumalanga, aangeval is. Gerrit Stander (38) is drie keer geskiet en het later in die hospitaal aan sy beserings beswyk. Hy het alles in sy vermoë gedoen om sy vrou, Yolandi, en hul agtjarige dogtertjie te beskerm toe vermoedelik vyf mans hulle huis vanoggend omstreeks 02:00 betree het. “Ons het vanoggend om 02:04 ŉ boodskap van Yolandi op ons familiegroep op WhatsApp ontvang waarin sy gevra het dat ons die polisie en nooddienste moet skakel,” vertel Gerrit se ouer broer, MC Stander (41). “Ek het haar dadelik teruggebel en sy was in trane. Terwyl ek met haar gepraat het, het een van die aanvallers die foon uit haar hand gegryp.” Volgens MC het die mans die oggend die kleinhoewe betree deur die elektriese heining se draad te knip. Hulle het die huis se veiligheidshek met ŉ stuk plank, waarvan die punt skerpgemaak is, oopgebuig, en só toegang tot die huis verkry. MC sê daar word vermoed dat slegs drie van die mans in die huis ingegaan het terwyl twee vermoedelik buite staan en wag het. Binne die huis het die mans die Standers oorval, waarna ŉ groot struweling tussen Gerrit en die mans ontstaan het. “Gerrie het verbete terugbaklei. Hy het ŉ helse geveg opgesit om sy vrou en dogtertjie te beskerm. Hy het van die eetkamerstoele op die aanvallers stukkend geslaan.” MC vertel hulle het sy broer erg aangerand. In die proses het hulle ook vyf skote afgevuur waarvan drie skote Gerrit in die long, lewer en arm getref het. Tydens die skermutseling kon Yolandi daarin slaag om weg te kom. “Die mans het daarna na hul dogtertjie se kamer toe gegaan en haar vir geld gevra. Sy het vir hulle gesê dat daar geen geld in die huis is nie, slegs ŉ R2-muntstuk wat op die vloer lê.” MC vertel Yolandi het in die kamer ingehardloop en haar dogtertjie gegryp en vasgehou. Die mans het haar trouring van haar vinger af gegryp en met ander gesteelde goedere gevlug. Yolandi en hul dogtertjie is nie fisiek beseer tydens die voorval nie. Volgens MC het die mans ook ŉ skootrekenaar, tabletrekenaar, televisie en twee selfone gebuit. Gerrit het later in die hospitaal aan sy skietwonde beswyk. Verskeie wapens wat vermoedelik aan die verdagtes behoort het, is langs die pad opgetel. “Ons het skroewedraaiers opgetel wat die verdagtes skerp gemaak en in messe verander het. Ons het ook op ŉ jagmes afgekom. Ons het alles aan die polisie oorhandig.” Vir MC was sy broer ŉ held wat sy gesin tot die dood toe beskerm het. “Hy was ook nog altyd ons familie se held. Hy het altyd alles bymekaar gehou. Hy was my beste vriend gewees en het my altyd in moeilike tye bygestaan.” MC vertel omdat Gerrit ŉ prokureur was, was hy altyd die bemiddelaar en vredemaker in die familie. Stander was ŉ prokureur by Swanepoel & Vennote in Nelspruit. Gerrit sou eerskomende Vrydag verjaar. Kol. Donald Mdhluli, woordvoerder van die polisie, het bevestig die polisie ondersoek ŉ saak van moord en huisroof. Die polisie is op die spoor van die verdagtes en niemand is nog vasgetrek nie. Enigiemand met meer inligting wat tot die inhegtenisneming van die verdagtes kan lei, kan kapt. John Mabunda by 082 449 0334 skakel of die Stop Misdaad-nommer by 08600 10111.